
RAPORT DE SPECIALITATE
privind aprobarea majorarii capitalului social al SC Societatea de Transport Public Timisoara SA


Având în vedere Expunerea de motive nr……................... a Primarului Municipiului Timișoara și Proiectul de hotărâre privind aprobarea majorarii capitalului social al SC Societatea de Transport Public Timisoara SA;
           Facem următoarele precizări:
             Prin HCL nr. 271 din data de 28.07.2017 s-a aprobat reorganizarea, prin transformare, a Regiei Autonome de Transport Timişoara în societate comercială pe acţiuni, cu Acţionar Unic, Municipiul Timişoara prin Consiliul Local al Municipiului Timişoara, având denumirea S.C. SOCIETATEA DE TRANSPORT PUBLIC TIMISOARA S.A. 
          In prezent, aportul municipiului Timişoara la constituirea capitalului social al societăţii este de 3.000.000 lei după cum urmează: în numerar, subscris şi vărsat, este în cuantum de 150.000 lei si în natură - bunuri imobile în valoare de 2.850.000 lei. Capitalul social iniţial este divizat în 3.000 de acţiuni nominative dematerializate. Valoarea nominală a unei acţiuni este de 1.000 lei.
          Domeniul de activitate principal al societăţii este transportul urban, suburban şi metropolitan de călatori, conform COD CAEN 4931.
           În conformitate cu HCL nr. 226/2005 s-a aprobat transmiterea în administrarea Regiei Autonome de Transport Timişoara (actuala SC Societatea de Transport Public Timişoara SA) a 50 autobuze tip Mercedes Benz O345 Conecto C şi a 4 microbuze, proprietatea privată a Municipiului Timişoara, pentru transportul urban de călători. 
          Prin adresa nr.17819/23.08.2019, inregistrata la Primaria Municipiului Timisoara sub nr. SC2019/021695/29.08.2019 SC STPT SA ne informeaza ca in ultima perioada societatea a intampinat greutati in asigurarea necesarului de personal de bord atat pe segmental tramvai-troleibuz, dar in special pe cel de conducator auto categoria D (transport persoane), astfel ca a intreprins demersuri in vederea autorizarii Scolii de soferi si pentru aceasta categorie. 
            In conformitate cu art.5 alin. 1 din O.M.T. nr. 733/13.05.2013, “Autorizarea şcolilor de conducători auto organizate conform prevederilor art. 4, lit. a) se face de către Autoritatea Rutieră Română - A.R.R., pentru cel puţin una din categoriile AM, A1, A2, A, B1, B, BE, C1, C1E, C, CE, D1, D1E, D, DE, Tr, Tv sau Tb, numai dacă sunt îndeplinite, cumulativ, următoarele condiţii referitoare la..
b) bază materială;..
 (3) Se consideră îndeplinită condiţia prevăzută la alin. (1) lit. b), dacă solicitantul face dovada că:
a) deţine cu drept de proprietate, excluzând coproprietate, sau cu contract de leasing minim un vehicul pentru fiecare categorie solicitată; vehiculele utilizate la pregătirea practică pot fi folosite doar de o singură şcoală de conducători auto…”
             Consiliul de administratie al SC STPT SA, prin Decizia nr. 8/18.01.2019, a aprobat trecerea din proprietatea Municipiului Timisoara in proprietatea Societatii de Transport Public SA a autovehiculului cu nr. de inmatriculare TM 15 GUI (autobus Mercedez Benz Conecto) in vederea autorizarii Scolii de conducatori auto pentru categoria D.  
             Totodata STPT ne-a transmis Raportul de evaluare nr. 9/BM/2019, pentru mijlocul de transport – autobuz Mercedes Benz 0350 Conecto -  intocmit de catre SC Top Sky Valuation SRL, membru corporativ ANEVAR, conform căruia valoarea bunului  a fost evaluata la suma de 28.030 lei repectiv 5.920 euro.
              In conformitate cu prevederile art. 35 alin.2 din Legea finantelor publice locale nr. 273/2006 :         “Autorităţile deliberative pot hotărî asupra participării cu capital sau cu bunuri, în numele şi în interesul colectivităţilor locale pe care le reprezintă, la constituirea de societăţi comerciale sau la înfiinţarea unor servicii de interes public local ori judeţean, după caz, în condiţiile legii. Autorităţile deliberative pot hotărî achiziţionarea, în numele şi în interesul colectivităţilor locale pe care le reprezintă, de acţiuni la societăţile la a căror constituire au participat cu aport de capital sau în natură şi pot majora sau diminua capitalul social al acestora, în condiţiile legii.     
          De asemenea, art. 92 din OUG nr.57/2019, prevede : “Consiliile locale şi consiliile judeţene pot hotărî asupra participării cu împrumuturi, capital sau cu bunuri, după caz, în numele şi în interesul colectivităţilor locale la nivelul cărora sunt alese, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, în condiţiile legii. “
           Potrivit art. 210 din Legea nr.31/1990 privind societatile comerciale, “(1) Capitalul social se poate mări prin emisiunea de acţiuni noi sau prin majorarea valorii nominale a acţiunilor existente în schimbul unor noi aporturi în numerar şi/sau în natură.”                
         Având în vedere prevederile legale expuse în prezentul raport, apreciem că proiectul de hotărâre privind aprobarea majorarii capitalului social al SC Societatea de Transport Public Timisoara SA prin aport in natura constand in bun mobil – autobuz M3 Mercedes Benz 0350 Conecto, avand numar de inmatriculare TM-15-GUI, îndeplinește condițiile pentru a fi supus dezbaterii și aprobării plenului consiliului local. 

